ORDE do 23 de setembro de 2010 sobre aprobación definitiva da modificación puntual do Plan Xeral de Ordenación Municipal do Concello de Mugardos (A Coruña) no ámbito do solo urbano non consolidado P 1-A Pedreira.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 05/10/2010

O Concello de Mugardos solicita a aprobación definitiva da modificación puntual referida, en virtude do artigo 85.7º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
1. O Concello de Mugardos dispón na actualidade dun PXOM aprobado definitivamente o 19-10-1999, ao abeiro da Lei 1/1997, do 24 de marzo, do solo de Galicia.
2. O concello non solicitou o informe previo á aprobación inicial da modificación previsto no artigo 85.1º da LOUG, por darse as circunstancias para a súa exención previstas no artigo 93.4º da LOUG.
3. A Secretaría Xeral de Calidade e Avaliación Ambiental desta consellería decidiu o 23-10-2009 non someter a proposta a avaliación ambiental estratéxica.
4. A modificación foi aprobada inicialmente polo Concello Pleno o 27-11-2009 e sometida a información pública polo prazo de dous meses (Diario Oficial de Galicia, Diario de Ferrol e La Voz de Galicia do 14 de decembro).
5. Non foron presentadas alegacións, segundo o certificado da secretaría municipal, do 18-2-2010, incluído para o efecto no expediente.
6. No expediente figuran os seguintes informes sectoriais:
-Área de Planeamento Urbanístico do Ministerio de Medio Ambiente, e Medio Rural e Mariño, en materia de costas, do 2-9-2009, sen obxeccións.
-Dirección Xeral de Infraestruturas desta consellería, do 16-11-2009, favorable.
-Dirección Técnica de Construcións e Calidade do Instituto Galego da Vivenda e Solo, en materia de habitabilidade, do 12-1-2010, con observacións ao proxecto.
7. Constan informes da arquitecta municipal, do 26-11-2009 e do 23-2-2010 e do secretario do concello, do 23-11-2009 e do 24-2-2010, tanto antes da aprobación inicial como da provisional (artigo 85.1º da LOUG).
8. O proxecto foi aprobado provisionalmente polo Pleno municipal do 26-2-2010.
9. O conselleiro de Medio Ambiente, Territorio e Infraestruturas resolveu mediante Orde do 5-7-2010 non outorgar a aprobación definitiva á modificación, con indicación expresa das deficiencias observadas que cómpre emendar.
10. O Pleno do concello acordou, o 17-8-2010, a aprobación do documento de emenda de deficiencias da orde autonómica, proxecto con data de agosto de 2010 subscrito polo arquitecto Alejandro García Virosta, logo de informe da arquitecta municipal do 16-8-2010.
11. Consta informe emitido polo secretario da Corporación do 16-9-2010, no cal, en relación co requirimento autonómico, se conclúe ter acreditada a titularidade pública dos terreos.
II. Obxecto e descrición da modificación.
1. O ámbito da modificación é unha parcela de 6.824 m2 de superficie catastral, hoxe destinada a campo de fútbol, e que foi cedida ao concello pola Sociedade Deportiva Galicia de Mugardos mediante escritura pública do 19-1-2009 outorgada ante o notario Andrés Valdés Segura, así como terreos circundantes.
2. A modificación ten por obxecto, en síntese, cualificar a dita parcela como sistema xeral de equipamento deportivo público en solo urbano consolidado, axustando os seus límites á realidade parcelaria e redelimitando, en consecuencia, o solo urbano non consolidado P-1 A Pedreira. Inclúese, así mesmo, ficha modificada deste ámbito de solo urbano non consolidado.
3. O novo proxecto presentado contén unha serie de modificacións respecto do que foi obxecto da Orde do 5-7-2010, consistentes fundamentalmente na previsión dunha vía pública de 9 m de largo que dá acceso á parcela dotacional, e na redelimitación desta adaptándoa á parcela catastral.
III. Análise do alcance da modificación.
Logo de analizar a documentación remitida polo Concello de Mugardos en relación co cumprimento da orde desta consellería do 5-7-2010, e vista a proposta literal que nesta mesma data eleva a Secretaría Xeral de Ordenación do Territorio e Urbanismo, de cara á aprobación definitiva da modificación, obsérvanse:
1. Razóns de interese público da modificación.
A creación dun novo sistema xeral de equipamento deportivo público pódese considerar como fin público para os efectos do artigo 94.1º da LOUG.
2. Superficie que se cualifica como sistema xeral de equipamento deportivo.
O novo proxecto adapta as súas determinacións e as cifras de superficies afectadas de xeito que a superficie de terreo que se recualifica a sistema xeral de equipamento público é a parcela catastral 1620014NJ6112S0001BU de 6.824 m2, trasladando a dita delimitación sobre os planos do plan xeral, de xeito que o documento agora presentado non presenta contradicións na superficie do novo sistema xeral.
3. Titularidade do equipamento deportivo.
A modificación sinala os terreos resultantes como sistema xeral de equipamento deportivo de titularidade pública, indicando que os terreos xa son municipais.
4. Acceso ao equipamento deportivo.
O novo proxecto presentado prevé unha vía públicas de acceso de 9 m de largo mínimo que conecta o novo sistema xeral de equipamento deportivo coa vía existente.
A competencia para resolver sobre a aprobación definitiva das modificacións de planeamento xeral correspóndelle ao conselleiro de Medio Ambiente, Territorio e Infraestruturas, de conformidade co disposto nos artigos 89 e 93.4º da LOUG, e no artigo 1 do Decreto 316/2009, do 4 de xuño, polo que se establece a estrutura orgánica da Consellería de Medio Ambiente, Territorio e Infraestruturas.
IV. Resolución.
Visto canto antecede,
RESOLVO:
1º. Outorgar a aprobación definitiva á modificación puntual do PXOM de Mugardos, no ámbito do solo urbano non consolidado P-1 A Pedreira.
2º. Notifíqueselle esta orde ao concello e publíquese no Diario Oficial de Galicia.
Contra esta orde cabe interpoñer recurso contencioso-administrativo, ante a sala correspondente do Tribunal Superior de Xustiza de Galicia, no prazo de dous meses que se contarán desde o día seguinte ao da súa notificación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 23 de setembro de 2010.
Agustín Hernández Fernández de Rojas
Conselleiro de Medio Ambiente, Territorio
e Infraestruturas